
RAPORT DE SPECIALITATE
privind aprobarea aportului Municipiului Timișoara la majorarea capitalului social al societății START AFACERI T&D S.R.L.

Având în vedere Referatul de aprobare a proiectului de hotărâre al Primarului Municipiului Timişoara şi Proiectul de hotărâre privind aprobarea aportului Municipiului Timișoara la majorarea capitalului social al societății START AFACERI T&D S.R.L.;
Având în vedere Referatul înregistrat la Primăria Municipiului Timișoara cu nr. SC2022-017770/15.07.2022, însoțit de hotărârile Adunării Generale a Asociaților START AFACERI T&D S.R.L. nr. 25/19.05.2022 și nr. 26/19.05.2022 și Hotărârea Consiliului Local al Comunei Dumbrăvița nr. 113/30.06.2022;
Având în vedere Actul constitutiv al Societății START AFACERI T&D S.R.L., actualizat;
Facem următoarele precizări:
Înființarea Societății START AFACERI T&D S.R.L. a fost aprobată prin Hotărârea Consiliului Local al Municipiului Timișoara nr. 625/19.12.2014 privind administrarea "Structurii Locale pentru sprijinirea afacerilor în Comuna Dumbrăviţa - Incubator de Afaceri", cod SMIS 26443, investiţie finanţată în parteneriat cu Comuna Dumbrăviţa prin Programul Operaţional Regional 2007-2013, axa prioritară 1 - D.I.1.1, subdomeniul Poli de creştere.
Societatea START AFACERI T&D S.R.L a fost constituită cu un capital social în numerar de 10.000 de lei, divizat în două părți sociale având fiecare valoarea nominală de 5.000 de lei.
Cotele de participare, constituite în numerar, sunt stabilite pentru fiecare asociat în parte după cum urmează:
a) Municipiul Timișoara: un procent de 50%
b) Comuna Dumbrăvița: un procent de 50%.
Prin Referatul Societății Start Afaceri T&D SRL înregistrat cu nr. SC2022-17770/15.07.2022 se propune majorarea capitalului social cu suma totală de 85.456 lei, cu menținerea procentului de participare a asociaților de 50% Comuna Dumbrăvița prin Consiliul Local al Comunei Dumbrăvița 42.728 lei și Municipiul Timișoara prin Consiliul Local la Municipiului Timișoara cu suma de 42.728 lei.
	În conformitate cu prevederile punctului 4.6 din Actul constitutiv al societății, capitalul social poate fi majorat, în baza hotărârii Adunării generale prin:
· admiterea de noi asociați,
· includerea de rezerve sau profituri cuvenite asociaților,
· noi aporturi de capital în numerar sau în natură (evaluate de experți),
· alte modalități legale.
Având în vedere dispozițiile art. 221 din Capitolul II - Reducerea sau majorarea capitalului social din Legea nr. 31/1990 privind societățile, republicată, Societatea cu răspundere limitată îşi poate majora capitalul social, în modalităţile şi din sursele prevăzute de art. 210.
Așadar, art. 210 din Legea nr. 31/1990 cuprinde următoarele reglementări:
Capitalul social se poate mări prin emisiunea de acţiuni noi sau prin majorarea valorii nominale a acţiunilor existente în schimbul unor noi aporturi în numerar şi/sau în natură.
De asemenea, acţiunile noi sunt liberate prin încorporarea rezervelor, cu excepţia rezervelor legale, precum şi a beneficiilor sau a primelor de emisiune, ori prin compensarea unor creanţe lichide şi exigibile asupra societăţii cu acţiuni ale acesteia.
Diferenţele favorabile din reevaluarea patrimoniului vor fi incluse în rezerve, fără a majora capitalul social.
Mărirea capitalului social prin majorarea valorii nominale a acţiunilor poate fi hotărâtă numai cu votul tuturor acţionarilor, în afară de cazul când este realizată prin încorporarea rezervelor, beneficiilor sau primelor de emisiune.
În conformitate cu prevederile art. 92 din Ordonanța de Urgență a Guvernului nr. 57/2019 privind Codul Administrativ, cu modificările și completările ulterioare, Consiliile locale şi consiliile judeţene pot hotărî asupra participării cu împrumuturi, capital sau cu bunuri, după caz, în numele şi în interesul colectivităţilor locale la nivelul cărora sunt alese, la înfiinţarea, funcţionarea şi dezvoltarea unor organisme prestatoare de servicii publice şi de utilitate publică de interes local sau judeţean, în condiţiile legii.
În accepţiunea prezentului cod, în categoria organismelor prestatoare de servicii publice sau de utilitate publică în unităţile administrativ-teritoriale se includ:
a)instituţii publice de interes local sau judeţean;
b)societăţi şi regii autonome înfiinţate prin hotărâri ale autorităţilor deliberative, denumite în continuare societăţi şi regii autonome de interes local sau judeţean;
c)asociaţii de dezvoltare intercomunitară;
d)furnizori de servicii sociale, de drept public ori privat, care acordă servicii sociale în condiţiile prevăzute de lege;
e)asociaţii, fundaţii şi federaţii recunoscute ca fiind de utilitate publică, în condiţiile legii;
f)operatori de servicii comunitare de utilităţi publice locale sau judeţene;
g)operatori regionali, constituiţi în condiţiile legii.
În temeiul art. 129 alin. (2) lit. a)  din Ordonanța de Urgență a Guvernului nr. 57/2019 privind Codul administrativ, consiliul local exercită atribuţii privind organizarea şi funcţionarea aparatului de specialitate al primarului, ale instituţiilor publice de interes local şi ale societăţilor şi regiilor autonome de interes local.
Potrivit prevederilor art. 129 alin (3) lit. d) din Ordonanța de Urgență a Guvernului nr. 57/2019 privind Codul administrativ, consiliul local exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi sau regii autonome, în condiţiile legii.
Având în vedere prevederile legale expuse în prezentul raport, apreciem că Proiectul de hotărâre privind aprobarea aportului Municipiului Timișoara la majorarea capitalului social al societății START AFACERI T&D S.R.L., îndeplinește condițiile pentru a fi supus dezbaterii și aprobării plenului consiliului local. 

  
Director Economic,				                             Consilier BGCMSISP,
  Steliana Stanciu				                                    Violeta Lazăr

